אדם לאדם -הצעת הנחיה

תיאור מתודי 
בית מדרש 'קולות בנגב' פועל ליצירת זהות יהודית אותנטית, רלוונטית ועדכנית בקרב הלומדים, אגב רכישת ידע, הפנמתו, והבאתו לידי ביטוי בתודעה ובאורח החיים, כל אורח חיים, של הלומד.
כל מפגש נפתח בעשרים דקות עד חצי שעה של שיחה במליאה שבה נמתחים קשרים אל המפגש הקודם: אילו שאלות נותרו פתוחות, באיזו תחושה יצאו הלומדים מהלימוד, אילו שאלות המשיכו להעסיק אותם, וכיצד הדהד הלימוד בתוכם בזמן שעבר מאז ועד עתה.
בהמשך מציג המנחה את נושא הלימוד הנוכחי, את הטקסטים העומדים במרכזו, את הרציונל ואת הקשר של הלימוד לרצף הלימודי או לנושא המרכזי השנתי. 
לאחר הקדמה קצרה נשלחים הלומדים להתמודד עם המקורות בקבוצות קטנות.
הלימוד בחברותא מתבסס על שאלות מנחות אך הוא מאפשר ללומדים להעלות שאלות תוך כדי הלימוד העצמי, ומעודד אותם לבחון מה לא מובן בטקסט, מה נחווה כסתירה פנימית, וכדומה.
לאחר כשעה של לימוד עצמי, חוזרות הקבוצות אל המליאה, ובה ישמיעו את התובנות שאספו מן הלימוד. המנחה יוסיף תוספות משלו וישזור את הדברים שנאמרו לכדי אמירה משמעותית.  

תיאור תוכני
'אדם לאדם זאב' אומר הפתגם הרומי, ולעומתו מכריז רבי עקיבא כי 'ואהבת לרעך כמוך' זה כלל גדול בתורה, ומוסיף רבי אליעזר: 'יהי כבוד חברך חביב עליך כשלך' (פרקי אבות ב, יג). המציאות נעה בין שני הקטבים - זה המניח כי האדם הוא מטבעו חשדן כלפי רעהו; ואלו התובעים מאיתנו לכבד, לאהוב ולקבל את הזולת. [ואין סתירה בין השניים משום שהתביעה הדתית דורשת מהאדם לעשות מאמץ ולהיחלץ מן הטבע האנושי החשדן, ולפנות בתוכו מקום גם לזולת].
כלום לא רוצים כל בני האדם לחיות בשקט ובשלווה בתוך מערכות יחסים בטוחות ונינוחות? האם הם לא מעדיפים לחיות בהרמוניה עם הדמויות המשמעותיות בחייהם, ליהנות מן המיטב שבהן, ולתת להן את המיטב שבהם? 
נראה שלמרות שמשאלת-לב זו מאפיינת את רוב בני האדם, לא כך הם פני הדברים במציאות, שכן ריבוי הציוויים התובעים מאיתנו לכבד את רעינו מלמדים על הקושי הטבעי של בני האדם לנהל מערכת יחסים הוגנת, והמציאות העגומה מוכרת לכולנו. 
מדוע כל כך קשה לנו להתנהג עם זולתנו כראוי? מדוע לעיתים כה קרובות אנו פוגעים ונפגעים, רבים ומשלימים, ומתחבטים יום יום בשאלות של יחסי אנוש. 
התשובות לכך קשורות, רובן ככולן, במורכבות הטבע האנושי. בני האנוש ניחנו ביכולות רגשיות ושכליות מורכבות היוצרות את מערכות היחסים המקיפות אותם, ומשבשות אותן בה בעת.
דף המקורות שלפנינו יעסוק בסוגיה זו של מערכות היחסים שבין אדם לחברו, הן מצד החובה, והן מצד המציאות ויעמוד על הפער בין הרצוי למצוי.